
A “fekete doboz” politikája. A Mesterséges Intelligencia demokratikus kontrollja és a digitális társadalmi egyenlőtlenségek politikai dimenziói Magyarországon

A mesterséges intelligencia (MI) és a gépi tanulási rendszerek egyre inkább a gazdasági, társadalmi és politikai struktúrák szerves részévé válnak világszerte; a gyors technológiai fejlődés és a növekvő digitalizáció által jellemezhető jelenkorban a mesterséges intelligencia és a társadalmi egyenlőtlenségek metszéspontja kritikus kutatási területet jelent a politikatudomány számára. Dolgozatom célja, hogy kinyissa a diskurzust a társadalomtudományok kutatói és képviselői felé, hangsúlyozva a multidiszciplináris megközelítés szükségességét a mesterséges intelligencia társadalmi következményeinek megértéséhez.
Bemutatom a technológiához kapcsolódó etikai, jogi, szabályozási és tervezési perspektívák elméleti megközelítéseit, amelyek a mesterséges intelligencia-alapú rendszerek megértéséhez szükséges kereteket biztosítják; megvizsgálom a döntéshozók és szakértők szabályozási kompetenciáit, az aktorok közti kommunikáció hatékonyságát, valamint a politikai akarat mértékét az MI-rendszerek szabályozásában; elemzem a jelenlegi szabályozási keretrendszereket, illetve a technológia kockázatainak típusait, azok etikai és társadalmi hatásait. A kutatás módszertanilag hazai és nemzetközi szakértőkkel folytatott mélyinterjúkat és szakirodalom elemzését ötvözte. Az eredmények rávilágítottak, hogy a döntéshozók jelenlegi kompetenciái nem elegendőek az MI-rendszerek kockázatainak megfelelő felméréséhez és az arányos politikai cselekvéshez, és az állami szektorban gyakoriak a hiányosságok, amelyek akadályozzák a hatékony szabályozást. A jogi, technológiai és politikai szereplők közötti kommunikáció fejlesztésre szorul, hogy jobb kockázatkezelést és szabályozási együttműködést érjenek el. Bár a politikai akarat bizonyos területeken látható, nem mindig elegendő a gyors és hatékony lépésekhez. Az MI-fejlesztések hosszú távú fenntarthatósága és a felelős innováció érdekében állami és szakmai együttműködés, kompetenciák bővítése, valamint átláthatóság és az emberi jogok tiszteletben tartása szükséges. Az EU szabályozási kerete ígéretes alapot teremtett, de Magyarországnak erősítenie kell a tudományos és kutatási kapacitásait, ösztönöznie kell az innovációt és a szakértők közötti párbeszédet annak érdekében, hogy az MI használata ne csak gazdasági fejlődést, hanem társadalmi igazságosságot és közösségi jólétet is szolgáljon.



